Nova cita a l'Eliana amb el Fit Kid: Campionat d'Espanya i Open Acrobatic Dance i Showdance
30 de maig de 2025

• El Poliesportiu acollirà les jornades del 7 i 8 de juny totes dues competicions que sumen 350 esportistes.

L'Ajuntament de l'Eliana, en col·laboració amb la Federació Espanyola de Ball Esportiu, ha presentat aquest migdia el Campionat d'Espanya de Fit Kid i l’Open Acrobatic Danse i Showdance, que se celebraran el pròxim cap de setmana del 7 i 8 de juny al Poliesportiu Municipal.

L'esdeveniment reunirà 350 esportistes procedents de més de 30 clubs de la Comunitat Valenciana, Canàries, Andalusia, Múrcia i Catalunya. Joves d'entre 7 i 25 anys competiran en les màximes categories, tant en modalitats individuals, duos i grups, jugant-se la seua classificació per al campionat europeu.

Serà la tercera vegada que la localitat acull una prova nacional d'aquesta disciplina, després de la recent celebració del campionat en nivell base. En aquesta ocasió, el municipi es converteix novament en seu d'un esdeveniment que consolida la seua aposta per l'esport i el talent jove.

A més, com a novetat, el diumenge a la vesprada se celebrarà per primera vegada dues modalitats centrades més en el ball i l'espectacle que en la tècnica gimnàstica: l’Acrobatic Danse i el Showdance, amb la mateixa intensitat competitiva i també amb places europees en joc.

La presentació ha tingut lloc al Saló de Plens de l'Ajuntament i ha comptat amb la presència de l'alcalde, Salva Torrent, i de Marga Parets, responsable nacional de la modalitat Fit Kid. Torrent ha agraït, una vegada més, la confiança de la Federació Espanyola. Encara que no va poder assistir a l'acte, Torrent ha volgut felicitar públicament el seu president, l’elianer Luis Vañó, per haver rebut aquesta setmana l'Ordre Olímpica del Comité Olímpic Espanyol (COE). “Un reconeixement més que merescut per la seua trajectòria i una gran notícia per als seus conciutadans i conciutadanes”, ha assenyalat. A més, Vañó també ha sigut nomenat membre d'aquest Comité.

Durant el pròxim cap de setmana, s'espera l'assistència de més de 2.000 persones. Les entrades estan ja disponibles en el web oficial de la Federació, i l'esdeveniment es podrà seguir també en directe via streaming a través del canal del COE.